SK Úradný vestník Európskej únie L 38/1

DELEGOVANÉ NARIADENIE KOMISIE (EÚ) č. 114/2013

zo 6. novembra 2012,

ktorým sa dopĺňa nariadenie Európskeho parlamentu a Rady (EÚ) č. 510/2011, pokiaľ ide o pravidlá uplatňovania výnimky z cieľových hodnôt špecifických emisií CO2 na nové ľahké úžitkové vozidlá

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) č. 510/2011 z 11. mája 2011, ktorým sa stanovujú emisné normy pre nové ľahké úžitkové vozidlá ako súčasť integrovaného prístupu Únie na zníženie emisií CO2 z ľahkých vozidiel (1), a najmä na jeho článok 11 ods. 7,

keďže:

(1) Podľa článku 11 nariadenia (EÚ) č. 510/2011 môžu výrobcovia s malým objemom výroby (ďalej len „žiadatelia“) požiadať o uplatňovanie alternatívnych cieľových hodnôt znižovania emisií, ktoré musia byť v súlade s ich možnosťami zníženia emisií vrátane ekonomických a technologických možností zníženia ich špecifických emisií CO2 a ktoré zohľadňujú charakteristiky trhu pre príslušné druhy nových ľahkých úžitkových vozidiel.

(2) Pri určovaní možností zníženia emisií žiadateľa by sa mali posúdiť jeho ekonomické a technologické možnosti. Na tieto účely by mal žiadateľ poskytnúť podrobné informácie o svojich ekonomických aktivitách, ako aj informácie o technológiách na znižovanie emisií CO2 používaných v ľahkých úžitkových vozidlách. Požadované informácie zahŕňajú údaje, ktoré má žiadateľ kedykoľvek k dispozícii, a preto by nemali vytvárať dodatočnú administratívnu záťaž.

(3) S cieľom poskytnúť žiadateľom jasný základ pre stanovenie cieľových hodnôt špecifických emisií je vhodné použiť najaktuálnejšie dostupné údaje o priemerných špecifických emisiách CO2 v roku 2010. Ak tieto údaje neexistujú, cieľová hodnota by sa mala porovnať s údajmi o priemerných špecifických emisiách CO2 v nasledujúcom kalendárnom roku najbližšom k roku 2010.

(4) Na uľahčenie uplatňovania by sa mal poskytnúť zoznam výrobcov a hodnoty ich priemerných špecifických emisií CO2 v Únii v roku 2010. Zoznam v nadväznosti na formálnu konzultáciu s členskými štátmi a hlavnými zainteresovanými stranami vypracovala 9. júla 2012 skupina expertov na tvorbu a vykonávanie politiky v oblasti emisií CO2 z cestných vozidiel.

(5) S cieľom zohľadniť obmedzené množstvo výrobkov ponúkaných niektorými žiadateľmi a z toho vyplývajúce obmedzené možnosti rozdelenia úsilia o znižovanie priemerných špecifických emisií CO2 na celý vyrábaný vozový park by sa žiadateľom malo povoliť, aby si mohli vybrať, či zníženie vzhľadom na počiatočné hodnoty v roku 2010 do konca obdobia uplatňovania výnimky dosiahnu prostredníctvom jednotnej ročnej cieľovej hodnoty špecifických emisií vzťahujúcej sa na celé obdobie uplatňovania výnimky alebo prostredníctvom rôznych ročných cieľových hodnôt.

(6) V súlade s výnimkou z práva na prístup verejnosti k dokumentom stanovenou v článku 4 ods. 2 nariadenia Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (2) by sa určité informácie uvedené v žiadosti o výnimky mali vyňať z rozsahu práva na prístup verejnosti v prípade, ak by sa zverejnením týchto informácií porušila ochrana obchodných záujmov. Ide najmä o informácie žiadateľa týkajúce sa harmonogramu plánovanej výroby, predpokladaných nákladov a vplyvov na ziskovosť spoločnosti. Rozhodnutia o udelení výnimky uverejní Komisia na internete,

PRIJALA TOTO NARIADENIE:

Článok 1

Predmet úpravy

V tomto nariadení sa špecifikujú informácie, ktoré majú žiadatelia poskytovať na preukázanie splnenia podmienok udelenia výnimky podľa článku 11 ods. 1 nariadenia (EÚ) č. 510/2011.

Článok 2

Vymedzenie pojmov

Na účely tohto nariadenia sa okrem vymedzení pojmov stanovených v článkoch 2 a 3 nariadenia (ES) č. 510/2011 uplatňujú aj tieto vymedzenia pojmov:

1. „žiadateľ“ je výrobca v zmysle článku 11 ods. 1 nariadenia (EÚ) č. 510/2011;

2. „charakteristiky vozidla“ sú vlastnosti vozidla vrátane hmotnosti, jeho špecifických emisií CO2, počtu miest na sedenie, výkonu motora, pomeru výkonu k hmotnosti a maximálnej rýchlosti;

3. „charakteristiky trhu“ sú informácie o charakteristikách vozidla a názvy a rozpätia cien ľahkých úžitkových vozidiel priamo konkurujúcich vozidlám, v prípade ktorých sa žiada o výnimku;

4. „vlastné výrobné zariadenie“ je výrobný alebo montážny závod, ktorý žiadateľ využíva výhradne na účely výroby alebo montáže nových ľahkých úžitkových vozidiel určených pre tohto žiadateľa vrátane prípadných ľahkých úžitkových vozidiel určených na vývoz;

5. „vlastné dizajnérske centrum“ je zariadenie, v ktorom bolo navrhnuté a vyvinuté celé vozidlo, ktoré je pod kontrolou žiadateľa a ktoré používa výhradne žiadateľ.

Článok 3

Žiadosť o výnimku podľa článku 11 ods. 1 nariadenia (EÚ) č. 510/2011

Žiadosť o výnimku podľa článku 11 ods. 1 nariadenia (EÚ) č. 510/2011 podáva žiadateľ v súlade s formátom uvedeným v prílohe I k tomuto nariadeniu a obsahuje informácie stanovené v článku 4 a v článku 5 tohto nariadenia.

Článok 4

Informácie o kritériách oprávnenosti

V súvislosti s kritériami oprávnenosti poskytuje žiadateľ tieto informácie:

a) informácie o štruktúre vlastníctva výrobcu alebo skupiny prepojených výrobcov spolu so súvisiacim vyhlásením stanoveným v prílohe II;

b) počet nových ľahkých úžitkových vozidiel oficiálne evidovaných v Únii za tri kalendárne roky predchádzajúce dňu podania žiadosti, za ktoré je žiadateľ zodpovedný, alebo v prípade, že tieto údaje nie sú k dispozícii, jeden z týchto údajov: i) odhad na základe overiteľných údajov o počte nových ľahkých úžitkových vozidiel evidovaných v období podľa úvodnej vety, za ktoré je žiadateľ zodpovedný; ii) ak v období podľa úvodnej vety neboli evidované žiadne ľahké úžitkové vozidlá, počet nových ľahkých úžitkových vozidiel evidovaných počas posledného kalendárneho roka, za ktorý sú takéto údaje k dispozícii.

Článok 5

Cieľová hodnota špecifických emisií a možnosti zníženia podľa článku 11 ods. 2 nariadenia (EÚ) č. 510/2011

1. Žiadateľ poskytuje hodnotu priemerných špecifických emisií CO2 svojich nových ľahkých úžitkových vozidiel evidovaných v roku 2010 okrem prípadu, keď sú priemerné špecifické emisie CO2 za daný rok uvedené v prílohe III. Ak tieto informácie nie sú k dispozícii, žiadateľ poskytuje hodnotu priemerných špecifických emisií CO2 svojich nových ľahkých úžitkových vozidiel evidovaných v nasledujúcom kalendárnom roku najbližšom k roku 2010.

2. O svojich aktivitách poskytuje žiadateľ tieto informácie:

a) počet zamestnancov a veľkosť výrobného zariadenia v štvorcových metroch za kalendárny rok predchádzajúci dňu podania žiadosti;

b) model prevádzky výrobného zariadenia, pričom sa špecifikuje, ktoré dizajnérske a výrobné aktivity vykonáva žiadateľ a ktoré sa zabezpečujú externe;

c) ak ide o prepojené podniky, informáciu o tom, či sa výrobcovia delia o technológiu a ktoré aktivity sa zabezpečujú externe;

d) objem predaja, ročný obrat, čistý zisk, výdavky na výskum a vývoj v oblasti technológií na znižovanie emisií CO2 a v prípade prepojených podnikov aj čisté prevody materskej spoločnosti za päť kalendárnych rokov predchádzajúcich dňu podania žiadosti;

e) charakteristiky svojho trhu;

f) cenník všetkých verzií ľahkých úžitkových vozidiel, na ktoré sa má vzťahovať výnimka, platný v kalendárnom roku predchádzajúcom dňu podania žiadosti, a predpokladaný cenník ľahkých úžitkových vozidiel, ktoré plánuje uviesť na trh a na ktoré sa má vzťahovať výnimka.

K informáciám uvedeným v prvom pododseku písmene d) sa pripájajú úradne overené účtovné výkazy alebo uvedené informácie overí nezávislý audítor.

3. Žiadateľ poskytuje tieto informácie o svojich technologických možnostiach zníženia svojich špecifických emisií CO2:

a) zoznam technológií na znižovanie emisií CO2, ktoré sú použité v jeho ľahkých úžitkových vozidlách uvedených na trh v roku 2010, alebo ak tieto údaje nie sú k dispozícii v nasledujúcom roku najbližšom k roku 2010 alebo v prípade výrobcov plánujúcich vstúpiť na trh, v roku, v ktorom sa začína uplatňovať výnimka;

b) zoznam technológií na znižovanie emisií CO2, ktoré sú použité v jeho ľahkých úžitkových vozidlách v rámci programu znižovania špecifických emisií CO2, a dodatočné náklady na tieto technológie v prípade každej verzie vozidla, na ktorú sa vzťahuje žiadosť.

4. Žiadateľ v súlade so svojimi možnosťami zníženia navrhuje jednu z týchto cieľových hodnôt:

a) cieľovú hodnotu špecifických emisií, ktorou sa zabezpečuje, aby priemerné špecifické emisie CO2 na konci obdobia uplatňovania výnimky boli nižšie v porovnaní s priemernými špecifickými emisiami CO2 uvedenými v odseku 1;

b) ročnú cieľovú hodnotu špecifických emisií za každý rok obdobia uplatňovania výnimky, ktorá sa stanovuje tak, aby priemerné špecifické emisie CO2 počas celého obdobia uplatňovania výnimky boli nižšie v porovnaní s priemernými špecifickými emisiami CO2 uvedenými v odseku 1.

5. K cieľovej hodnote špecifických emisií alebo ročným cieľovým hodnotám špecifických emisií navrhnutým žiadateľom sa pripája program znižovania špecifických emisií CO2 nového vozového parku.

V programe znižovania špecifických emisií CO2 sa špecifikuje:

a) harmonogram zavedenia technológií na znižovanie emisií CO2 vo vozovom parku žiadateľa;

b) odhadovaný počet nových ľahkých úžitkových vozidiel evidovaných v Únii za rok počas obdobia uplatňovania výnimky a očakávané priemerné špecifické emisie CO2 a priemerná hmotnosť;

c) v prípade ročných cieľových hodnôt špecifických emisií ročné zlepšenie špecifických emisií CO2 v tých verziách vozidiel, v ktorých sa zaviedli technológie na znižovanie emisií CO2.

6. V súlade s článkom 9 nariadenia (EÚ) č. 510/2011 sa počas obdobia uplatňovania výnimky v prípade žiadateľa každoročne posudzuje dosiahnutie cieľovej hodnoty špecifických emisií alebo ročných cieľových hodnôt špecifických emisií.

Článok 6

Posúdenie zo strany Komisie

1. Ak Komisia nevznesie žiadne námietky do deviatich mesiacov od oficiálneho prijatia úplnej žiadosti podľa článku 11 ods. 1 nariadenia (EÚ) č. 510/2011, príslušné podmienky uplatňovania výnimky sa považujú za splnené.

Ak Komisia zistí, že je žiadosť neúplná, môže požiadať o dodatočné informácie. Ak žiadateľ nepredloží dodatočné informácie počas obdobia určeného v žiadosti Komisie, Komisia môže pôvodnú žiadosť zamietnuť.

V prípade zamietnutia z dôvodu, že žiadosť je neúplná, alebo z dôvodu, že Komisia nepovažuje navrhovanú cieľovú hodnotu špecifických emisií za zodpovedajúcu možnostiam žiadateľa znížiť emisie, žiadateľ môže predložiť doplnenú alebo revidovanú žiadosť o výnimku.

2. Žiadosti sa predkladajú v tlačenej alebo elektronickej forme. Tlačená verzia sa zasiela na adresu Generálneho sekretariátu Európskej komisie – Secretariat General of the European Commission, 1049 Bruxelles/Brussel, BELGIQUE/BELGIË –, pričom sa označí slovami „Derogation under Regulation (EU) No 510/2011“ [výnimka podľa nariadenia (EÚ) č. 510/2011]. Elektronická verzia sa zasiela do funkčnej elektronickej schránky uvedenej v prílohe I.

3. Ak sa zistí, že informácie v žiadosti sú nesprávne alebo nepresné, rozhodnutie udeliť výnimku sa odvolá.

Článok 7

Prístup verejnosti k informáciám

1. Žiadateľ, ktorý sa domnieva, že v súlade s článkom 11 ods. 8 nariadenia (EÚ) č. 510/2011 by sa informácie predložené v žiadosti nemali zverejniť, uvedie túto skutočnosť v žiadosti a odôvodní, prečo by sa zverejnením týchto informácií porušila ochrana obchodných záujmov žiadateľa vrátane ochrany duševného vlastníctva.

2. Vychádza sa z toho, že výnimka z práva verejnosti na prístup k dokumentom stanovená v článku 4 ods. 2 nariadenia (ES) č. 1049/2001 platí v súvislosti s týmito druhmi informácií:

a) podrobné informácie o programe znižovania špecifických emisií CO2 uvedenom v článku 5, a najmä podrobné informácie o vypracúvaní výrobného portfólia žiadateľa;

b) očakávaný vplyv technológií na znižovanie emisií CO2 na výrobné náklady, nákupné ceny vozidiel a ziskovosť spoločnosti.

Článok 8

Toto nariadenie nadobúda účinnosť dvadsiatym dňom nasledujúcim po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 6. novembra 2012 Za Komisiu predseda José Manuel BARROSO

(1) Ú. v. EÚ L 145, 31.5.2011, s. 1.

(2) Ú. v. ES L 145, 31.5.2001, s. 43.

PRÍLOHA I Štandardný formát žiadosti o výnimku, ktorú podávajú výrobcovia ľahkých úžitkových vozidiel spĺňajúci kritériá článku 11 ods. 1 nariadenia (EÚ) č. 510/2011 Elektronická verzia žiadosti sa zasiela na túto e-mailovú adresu: EC-CO2-LDV-IMPLEMENTATION@ec.europa.eu 1. Názov, adresa a kontaktná osoba výrobcu alebo skupiny prepojených výrobcov Názov výrobcu Poštová adresa Meno kontaktnej osoby E-mail kontaktnej osoby Telefónne číslo kontaktnej osoby 2. Názov, adresa a kontaktná osoba výrobcovho zástupcu v EÚ (len v prípade, ak je výrobca usadený mimo EÚ) Názov výrobcovho zástupcu v EÚ Poštová adresa Meno kontaktnej osoby E-mail kontaktnej osoby Telefónne číslo kontaktnej osoby 3. Kritériá oprávnenosti 3.1. Je žiadateľ súčasťou skupiny prepojených výrobcov?  ÁNO (treba pripojiť vyhlásenie podľa prílohy II)  NIE 3.2. Je žiadateľ súčasťou skupiny prepojených výrobcov, ale prevádzkuje svoje vlastné výrobné zariadenia a dizajnérske centrum?  ÁNO (treba pripojiť vyhlásenie podľa prílohy II, pozri bod 3.3)  NIE (pozri bod 3.4 a 3.5) 3.3. Počet nových ľahkých úžitkových vozidiel evidovaných v Únii, ak sa žiadosť týka neprepojeného výrobcu alebo prepojeného výrobcu, ktorý prevádzkuje svoje vlastné výrobné zariadenia a vlastné dizajnérske centrum 3.3.1. Oficiálne údaje z troch kalendárnych rokov predchádzajúcich dňu podania žiadosti Rok Počet nových zápisov do evidencie v EÚ 3.3.2. Ak oficiálny údaj uvedený v bode 3.3.1 nie je k dispozícii za obdobie, ktoré je v ňom uvedené, odhad na základe overiteľných údajov Rok Počet nových zápisov do evidencie v EÚ 3.3.3. Ak údaje uvedené v bodoch 3.3.1 a 3.3.2 nie sú k dispozícii za dané obdobie, údaje za posledný kalendárny rok, za ktorý sú takéto údaje k dispozícii Rok Počet nových zápisov do evidencie v EÚ 3.4. Ak sa žiadosť týka skupiny prepojených výrobcov, uveďte nasledujúce údaje Názov výrobcov Poštová adresa Meno kontaktnej osoby E-mail: kontaktnej osoby Telefónne číslo kontaktnej osoby 3.5. Počet nových ľahkých úžitkových vozidiel evidovaných v Únii skupiny prepojených výrobcov, ak sa žiadosť týka skupiny prepojených výrobcov a žiadateľ neprevádzkuje svoje vlastné výrobné zariadenia a vlastné dizajnérske centrum 3.5.1. Oficiálne údaje z troch kalendárnych rokov predchádzajúcich dňu podania žiadosti Rok Počet nových zápisov do evidencie v EÚ 3.5.2. Ak oficiálny údaj uvedený v bode 3.5.1 nie je k dispozícii za obdobie, ktoré je v ňom uvedené, odhad na základe overiteľných údajov Rok Počet nových zápisov do evidencie v EÚ 3.5.3. Ak údaje uvedené v bodoch 3.5.1 a 3.5.2 nie sú k dispozícii za dané obdobie, údaj za posledný kalendárny rok, za ktorý je takýto údaj k dispozícii Rok Počet nových zápisov do evidencie v EÚ 4. Požadované obdobie platnosti výnimky Počet kalendárnych rokov (najviac 5) 5. Návrh cieľovej hodnoty špecifických emisií ako priemeru vozového parku na obdobie uplatňovania výnimky alebo návrh jednotlivých cieľových hodnôt špecifických emisií v prípade ročných znížení (v g CO2/km) Rok Priemerné cieľové hodnoty špecifických emisií (v g CO2/km) 6. Informácie špecifické pre spoločnosť 6.1. Priemerné špecifické emisie CO2 v roku 2010, ak sa tieto údaje neuvádzajú v prílohe III (alebo ak nie sú k dispozícii, údaje za nasledujúci kalendárny rok najbližší k roku 2010) 6.2. Počet zamestnancov v kalendárnom roku predchádzajúcom dňu podania žiadosti 6.3. Veľkosť výrobného zariadenia v štvorcových metroch v kalendárnom roku predchádzajúcom dňu podania žiadosti 6.4. Objem predaja za päť rokov predchádzajúcich dňu podania žiadosti Rok Objem predaja 6.5. Ročný obrat za päť rokov predchádzajúcich dňu podania žiadosti Rok Obrat 6.6. Charakteristiky trhu Informácie o plánovaných výrobkoch, ktoré v čase podávania žiadosti nie sú dostupné na trhu, by sa mali poskytovať v časti tejto žiadosti vyhradenej pre dôverné informácie: a) charakteristiky vozidla; b) názvy a rozpätia cien priamo si konkurujúcich vozidiel v roku predchádzajúcom dňu podania žiadosti; c) cenník vozidiel, na ktoré sa má vzťahovať výnimka, platný v kalendárnom roku predchádzajúcom dňu podania žiadosti alebo v roku najbližšom ku dňu podania žiadosti. 6.7. Stručný opis modelu prevádzky výrobného zariadenia ČASŤ ŽIADOSTI VYHRADENÁ PRE DÔVERNÉ INFORMÁCIE 6.8. Čistý zisk za päť rokov predchádzajúcich dňu podania žiadosti Rok Čistý zisk 6.9. Výdavky na výskum a vývoj v oblasti technológií na znižovanie emisií CO2 za päť rokov predchádzajúcich dňu podania žiadosti Rok Výdavky na výskum a vývoj 6.10. Čistý objem finančných prevodov materskej spoločnosti v prípade prepojených podnikov počas piatich rokov predchádzajúcich dňu podania žiadosti Rok Čistý objem prevodov 7. Podrobné informácie o ľahkých úžitkových vozidlách, ktoré sa majú uviesť na trh Únie a za ktoré bude zodpovedný žiadateľ 7.1. Charakteristiky trhu 7.1.1. Charakteristiky vozidla 7.1.2. Názvy a cenové rozpätia priamo si konkurujúcich vozidiel v roku predchádzajúcom dňu podania žiadosti 7.1.3. Očakávaný cenník vozidiel, na ktoré sa má vzťahovať výnimka 8. Technologické možnosti žiadateľa na zníženie jeho špecifických emisií CO2 8.1. Zoznam technológií na znižovanie CO2 zavedených vo vozovom parku žiadateľa v roku 2010 8.2. Ak zoznam uvedený v bode 8.1 nie je k dispozícii, zoznam za nasledujúci rok najbližší k roku 2010 8.3. V prípade žiadateľa, ktorý plánuje vstúpiť na trh Únie, by sa zoznam uvedený v bode 8.1 mal poskytnúť za prvý rok uplatňovania výnimky 9. Program žiadateľa na zníženie špecifických emisií CO2 9.1. Harmonogram zavádzania technológií na znižovanie emisií CO2 vo vozovom parku 9.2. Očakávaný priemer vozového parku počas obdobia uplatňovania výnimky 9.2.1. Počet zápisov nových ľahkých úžitkových vozidiel do evidencie v Únii za rok počas obdobia uplatňovania výnimky 9.2.2. Očakávaná priemerná hmotnosť vozidiel, ktoré sa majú uviesť na trh Únie, ich výkon motora a informácie o konfigurácii výkonového radu 9.2.3. Očakávané priemerné špecifické emisie CO2 vozidiel, ktoré sa majú uviesť na trh Únie 9.3. Technológie na znižovanie emisií CO2, ktoré sa majú zaviesť vo vozovom parku žiadateľa v rámci programu znižovania špecifických emisií CO2 9.4. Dodatočné náklady na technológie podľa jednotlivých verzií vozidiel, ktoré sa majú zaviesť v rámci programu znižovania špecifických emisií CO2 9.5. V prípade ročných cieľových hodnôt ročné zlepšenie špecifických emisií CO2 v tých verziách vozidiel, v ktorých sa zaviedli technológie na znižovanie emisií CO2

PRÍLOHA II Štandardný formát vyhlásenia, v ktorom sa uvádza štruktúra vlastníctva Článok 11 ods. 1 písm. a) nariadenia (EÚ) č. 510/2011 Týmto vyhlasujem, že som právne splnomocnený(-á) zastupovať spoločnosť [názov] (výrobca), ktorá žiada o výnimku podľa článku 11 ods. 1 nariadenia (EÚ) č. 510/2011 a ktorá nie je súčasťou skupiny prepojených výrobcov, ako sa vymedzuje v jeho článku 3 ods. 2. Podľa môjho najlepšieho vedomia je spoločnosť [názov] (výrobca) oprávnená žiadať o výnimku v zmysle článku 11 ods. 1 nariadenia (EÚ) č. 510/2011 a informácie uvedené v žiadosti sú pravdivé a presné. Informácie o štruktúre vlastníctva spoločnosti [názov] (výrobca) sú pripojené. Podpis Dátum Riaditeľ(-ka) spoločnosti [výrobca] Článok 11 ods. 1 písm. b) nariadenia (EÚ) č. 510/2011 Týmto vyhlasujem, že som právne splnomocnený(-á) zastupovať spoločnosť [názov] (výrobca), ktorá žiada o výnimku podľa článku 11 ods. 1 nariadenia (EÚ) č. 510/2011 a ktorá je súčasťou skupiny prepojených výrobcov, ako sa vymedzuje v jeho článku 3 ods. 2. Podľa môjho najlepšieho vedomia je spoločnosť [názov] (výrobca) oprávnená žiadať o výnimku v zmysle článku 11 ods. 1 nariadenia (EÚ) č. 510/2011 a informácie uvedené v žiadosti sú pravdivé a presné. Informácie o štruktúre vlastníctva spoločnosti [názov] (výrobca) sú pripojené. Podpis Dátum Riaditeľ(-ka) spoločnosti [výrobca] Článok 11 ods. 1 písm. c) nariadenia (EÚ) č. 510/2011 Týmto vyhlasujem, že som právne splnomocnený(-á) zastupovať spoločnosť [názov] (výrobca), ktorá žiada o výnimku podľa článku 11 nariadenia (EÚ) č. 510/2011 a ktorá je súčasťou skupiny prepojených výrobcov, ako sa vymedzuje v jeho článku 3 ods. 2, ale ktorá prevádzkuje svoje vlastné výrobné zariadenia a dizajnérske centrum v zmysle vymedzenia v článku 2 delegovaného nariadenia Komisie (EÚ) č. 114/2013. Podľa môjho najlepšieho vedomia je spoločnosť [názov] (výrobca) oprávnená žiadať o výnimku v zmysle článku 11 [ods. 1] nariadenia (EÚ) č. 510/2011 a informácie uvedené v žiadosti sú pravdivé a presné. Informácie o štruktúre vlastníctva spoločnosti [názov] (výrobca) sú pripojené. Podpis Dátum Riaditeľ(-ka) spoločnosti [výrobca]